Com a part del procés d'avaluació d'educació primària, tots els centres educatius ja han fet la verificació i actualització de l'alumnat que, d'acord amb els registres informàtics del Departament d'Educació, està matriculat de 6è curs al centre.
Qualsevol modificació d'aquestes dades l'ha de fer el president o presidenta de la comissió corresponent.
Per a l'aplicació de les proves d'avaluació de l'educació primària s'han constituït comissions d'aplicació que exerciran les seves funcions en els centres que imparteixen educació primària en una unitat territorial determinada.
Aquestes unitats territorials estan formades per un conjunt de centres que imparteixen educació primària d'un o més municipis i amb contigüitat i coherència territorial.
Assignació de centres a comissions:
Per a cada unitat territorial, el Departament d'Educació designa una comissió d'aplicació constituïda per:
a) Un president/a de la comissió, que és un/a inspector/a, designat per l'inspector en cap.
b) Un nombre variable de membres (aplicadors externs), que són docents d'educació primària o d'educació secundària, que presten serveis a centres de la unitat territorial de la comissió corresponent i que s'encarregaran de passar la prova en un centre d'educació primària diferent d'aquell o aquells en què prestin serveis.
Els aplicadors externs són nomenats pel director o la directora dels serveis territorials, a proposta de la Inspecció d'Educació i una vegada escoltada la direcció dels centres educatius de cada unitat territorial.
El president de la comissió designarà un aplicador extern de la prova per a cada centre d'educació primària.
Si el nombre d'aplicadors és superior al de centres, alguns aplicadors podran donar suport addicional als centres amb més línies.
El president de la comissió coordinarà els aplicadors externs, els informarà sobre els procediments per passar les proves, sobre les instruccions per recollir-les i lliurar-les a la comissió i sobre el protocol que caldrà seguir en el cas d'incidències.
Les funcions dels aplicadors externs seran:
1) Supervisar que en cada centre d'educació primària es fan els diferents exercicis que componen la prova de competències bàsiques segons el que s'estableixi.
2) Procurar que les condicions en què l'alumnat fa la prova siguin les adequades.
3) Recollir les proves, custodiar-les i, una vegada fetes, lliurar-les al president de la comissió.
4) Informar els presidents de les comissions de les possibles incidències que puguin existir durant la realització de la prova.
Els directors i directores dels centres d'educació primària són els responsables que l'aplicació de la prova en el seu centre es desenvolupi segons les instruccions rebudes i en les condicions previstes.
Així mateix, procuraran que el professorat del centre, i especialment el cap d'estudis i els tutors o tutores de cicle superior, col·labori amb els aplicadors externs.
Els presidents de les comissions informaran i assessoraran les direccions dels centres sobre el procés d'aplicació de la prova i sobre el compliment de les seves funcions.
Tot l'alumnat de 6è curs d'educació primària ha de fer aquesta prova.
No obstant això, el centre educatiu pot proposar que alguns o algunes alumnes que es trobin en determinades circumstàncies no facin la prova:
- L'alumne/a nouvingut que procedeix d'un país estranger que s'ha incorporat al sistema educatiu català al cicle superior d'educació primària i que no té un coneixement suficient de les llengües de la prova.
- L'alumne/a amb necessitats educatives especials (discapacitat intel·lectual, motriu o sensorial i trastorns greus de la conducta o de la personalitat).
En cas que aquest alumnat faci la prova, el centre identificarà els seus quaderns de la forma que oportunament s'indicarà.
Els resultats d'aquest alumnat no es tindran en compte en els resultats globals ni en els del centre.
El centre informarà la família de l'alumnat que no faci la prova.
Quan l'alumne/a faci la prova, la família rebrà, al mateix temps que la resta d'alumnat, una informació sobre la prova que, en aquest cas, serà general, i s'especificarà que hi haurà un retorn individualitzat des del centre, atenent a les característiques de l'estudiant.